32002D0272
L 094/13
JURNALUL OFÍCIAL AL UNIUNII EUROPENE
DECIZIA COMISIEI
din 25 martie 2002
de stabilire a criteriilor ecologice de acordare a etichetei ecologice comunitare pentru îmbrăcăminți de pardoseală rezistente
[notificată cu numărul C(2002) 1174]
(Text cu relevanță pentru SEE)
(2002/272/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1980/2000 al Parlamentului European și al Consiliului din 17 iulie 2000 privind sistemul comunitar revizuit de acordare a etichetei ecologice (1), în special articolul 4 și articolul 6 alineatul (1),
întrucât:
(1)
În conformitate cu Regulamentul (CE) nr. 1980/2000, eticheta ecologică comunitară poate fi acordată unui produs având caracteristici care îl fac să contribuie semnificativ la îmbunătățirea unor aspecte-ecologice cheie.
(2)
Regulamentul (CE) nr. 1980/2000 prevede stabilirea criteriilor specifice pentru etichetarea ecologică pe categorii de produse.
(3)
Măsurile prevăzute de prezenta decizie se bazează pe un proiect de criterii elaborate de Comitetul pentru etichetare ecologică al Uniunii Europene, stabilite în conformitate cu articolul 13 din Regulamentul (CE) nr. 1980/2000.
(4)
Măsurile prevăzute de prezenta decizie sunt conforme cu avizul comitetului instituit în temeiul articolul 17 din Regulamentul (CE) nr. 1980/2000,
ADOPTĂ PREZENTA DECIZIE:
Articolul 1
Pentru a i se acorda eticheta ecologică comunitară în conformitate cu Regulamentul (CE) nr. 1980/2000, o îmbrăcăminte de pardoseală rigidă trebuie să aparțină categoriei de produse „îmbrăcăminți de pardoseală rezistente”, în conformitate cu definiția de la articolul 2 din prezenta decizie, și trebuie să respecte criteriile ecologice prevăzute în anexă.
Articolul 2
Categoria de produse „îmbrăcăminți de pardoseală rezistente” cuprinde următoarele produse rezistente pentru folosință pe pardoseli interne/externe, fără vreo funcție structurală relevantă: pietre naturale, pietre aglomerate, elemente de pavaj din beton, dale terrazzo, dale de ceramică și dale de argilă.
Articolul 3
În scopuri administrative, numărul codului atribuit categoriei de produse „îmbrăcăminți de pardoseală rezistente” este „021”.
Articolul 4
Prezenta decizie se aplică de la 1 aprilie 2002 până la 31 martie 2006. În cazul în care, la 31 martie 2006, nu s-au adoptat criterii revizuite pentru această categorie de produse, prezenta decizie se aplică până la 31 martie 2007.
Articolul 5
Prezenta decizie se adresează statelor membre.
Adoptată la Bruxelles, 25 martie 2002.